Kultuuriministri 30. septembri 2025. a määruse nr 6 „Riigieelarvest Kultuuriministeeriumile spordi toetamiseks eraldatud vahenditest sporditoetuste taotlemise ja andmise kord ning sportlasele ja tema treenerile preemia määramise kord“ muutmine
Vastu võetud 10.11.2025 nr 12

Määrus kehtestatakse spordiseaduse § 9 lõike 6 alusel. 

§ 1. Kultuuriministri 30. septembri 2025. a määruse nr 6 „Riigieelarvest Kultuuriministeeriumile spordi toetamiseks eraldatud vahenditest sporditoetuste taotlemise ja andmise kord ning sportlasele ja tema treenerile preemia määramise kord“ muutmine 

Kultuuriministri 30. septembri 2025. a määruses nr 6 „Riigieelarvest Kultuuriministeeriumile spordi toetamiseks eraldatud vahenditest sporditoetuste taotlemise ja andmise kord ning sportlasele ja tema treenerile preemia määramise kord“ tehakse järgmised muudatused: 

1)	paragrahv 3 sõnastatakse järgmiselt:

„§ 3. Spordialaliidu toetus

(1) Spordialaliidu toetust eraldatakse spordialaliidule spordialakeskse spordisüsteemi arendamiseks. 

(2) Spordialaliidu toetust eraldatakse:
1) spordialaliidu tegevuskulude katmiseks, treenerikutse arendamiseks, noortespordi ja spordikohtunike tegevuse arendamiseks ja põhikirjaliste eesmärkide elluviimiseks (spordialaliidu tegevustoetus);
2) Eesti tippspordi toetamise süsteemi Team Estonia kuuluvate rahvuskoondiste sportlaste võimete arendamiseks (Team Estonia koondise toetus); 
3) olümpiamängude ettevalmistuskulude katmiseks (Team Estonia olümpiaettevalmistustoetus);
4) ühekordsete projektide elluviimiseks.  

(3) Spordialaliidu tegevustoetust võib noortespordi arendamise eesmärgil kasutada spordialaliidu liikmeks olevate spordiklubide ja koolide toetamiseks. Toetuse jagunemise põhimõtted spordiklubide ja -koolide vahel määratakse kindlaks spordialaliidu juhatuse otsusega arvestades käesoleva paragrahvi lõiget 4.

(4) Käesoleva paragrahvi lõike 3 alusel toetatav spordiklubi ja -kool peab vastama järgmistele tingimustele:
1) spordiklubi ja -kool on esitanud õigel ajal viimase majandusaasta aruande;
2) spordiklubi ja -kool on uuendanud õigel ajal spordiregistri andmeid;
3) spordiklubil ja -koolil ei ole treeneri tööjõukulu toetuse andja ees täitmata kohustusi.

(5) Team Estonia koondise toetust kasutatakse üksnes toetuse eraldamise otsuses nimetatud võistkondade võimete arendamiseks toetuse andja määratud ulatuses. 

(6) Team Estonia olümpiaettevalmistustoetust kasutatakse olümpiamängude koondisesse nimetatud või sinna pürgivate tippsportlaste treeningettevalmistuse kulude katmiseks, olümpiamängudeks ettevalmistust juhtivate treenerite töö tasustamiseks ning meditsiinilise teenindamise süsteemi ja dopinguvastase tegevuse toimimise tagamiseks.

(7) Spordialaliidu toetuse andmise täpsemad tingimused on sätestatud käesoleva määruse lisas.“;

2)	paragrahvi 8 lõiget 8 täiendatakse punktidega 3 ja 4 järgmises sõnastuses:

„3) ta on liitunud rahvusliku olümpiakomitee Hea juhtimistavaga;
4) ta on oma põhikirja või muude asjaomaste dokumentidega jõustanud Eesti dopinguvastased reeglid.“;

3)	paragrahvi 8 lõiget 8 täiendatakse punktiga 5 järgmises sõnastuses:

„5) ta on oma põhikirja või muude asjaomaste dokumentidega jõustanud Eesti spordieetika  reeglid.“;

4)	paragrahvi 9 lõike 12 teine lause tunnistatakse kehtetuks;

5)	paragrahvi 18 lõige 1 sõnastatakse järgmiselt:

„(1) Maakonna spordiliidu toetuse taotluste hindamisel ja toetuse suuruse arvutamisel lähtutakse järgmistest asjaoludest:
1) 60% toetuse kogusummast jaotatakse maakondade vahel võrdselt;
2) 20% toetuse kogusummast jaotatakse maakondade vahel, arvestades riigi elanike koguarvu ja maakonna elanike arvu suhtarvu rahvastikuregistri andmetel käesoleva määruse § 11 lõikes 5 sätestatud tähtpäeva seisuga. Harjumaa elanike koguarvust jäetakse välja Tallinna linna elanike arv;
3) 20% toetuse kogusummast jaotatakse maakondade vahel, arvestades kavandatavate tegevuste mõju liikumisharrastuse edendamisele eri sihtrühmade hulgas riigi strateegilistele eesmärkidele tuginedes.“;

6)	paragrahvi 22 lõige 10 sõnastatakse järgmiselt:

„(10) Olenemata hindamise tulemusest ei eralda toetuse andja taotlejale spordialaliidu tegevustoetust ja teeb taotluse rahuldamata jätmise otsuse, kui nimetatud toetuse suurus jääks alla 10 000 euro.“;

7)	määruse lisa kehtestatakse uues sõnastuses (lisatud).

§ 2. Rakendussäte

Paragrahvi 1 punkt 3 jõustub 2026. aasta 1. juulil.

				
Heidy Purga						
minister						

Kristiina Alliksaar
kantsler